DA Den Europæiske Unions Tidende C 319/6

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

2010/C 319/06

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»VINAGRE DEL CONDADO DE HUELVA«

EF-Nr.: ES-PDO-0005-0724-15.10.2008

BGB ( ) BOB ( X )

1. Betegnelse:

»Vinagre del Condado de Huelva«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.8. Andre produkter i bilag I til traktaten (krydderier. m.m.)

3.2. Beskrivelse af produktet med betegnelsen i punkt 1:

»Vinagre del Condado de Huelva« er en vineddike, der fremstilles ved eddikesyregæring af vin attesteret af kontrolorganet for oprindelsesbetegnelsen »Condado de Huelva«.

1. Værdierne af den analytiske undersøgelse af den beskyttede eddike skal ligge inden for følgende grænser: a) samlet syreindhold i eddikesyren: mindst 70 g/l b) opløseligt tørstofindhold: mindst 1,30 g/l og eddikesyreindhold c) askeindhold: 1-7 g/l d) acetoinindhold: mindst 100 mg/l e) prolinindhold: mindst 300 mg/l.

2. For de bestanddele, der angives nedenfor, gælder følgende maksimumsværdier: a) kviksølv: 0,05 ppm b) arsen: 0,5 ppm c) bly: 0,5 ppm d) kobber og zink: 10 mg/l e) jern: 10 mg/l f) sulfat: 2 g/l udtrykt som kaliumsulfat g) klorid: 1 g/l udtrykt som natriumklorid.

3. For farveegenskaberne gælder følgende værdier: a) klarhed (L*): højst 93 % b) farveintensitet udtrykt som kroma (Cab): mere end 20 enheder.

Typer af vineddike

a) Vinagre Condado de Huelva

Vineddike, der fremstilles ved eddikesyregæring af vin attesteret af kontrolorganet for oprindelsesbetegnelsen »Condado de Huelva« med et restalkoholindhold fra vinen på 0,5 %.

Organoleptisk analyse:

Udseende: fra svagt gul til ravfarvet med let farveintensitet, hvilket er kendetegnende for vineddike fra Condado de Huelva

Lugt: syrlig aroma med lette noter af vin

Smag: blød, vinøs smag med en afbalanceret syrlighed. Lang eftersmag med strejf af æble af sorten Zalema.

b) Vinagre Viejo Condado de Huelva

»Vinagre del Condado de Huelva« lagres på egetræstønder eller -fade, hvor der tilsættes hedvin og likørvin med oprindelsesbetegnelsen Condade, og restalkoholindholdet overstiger ikke 3 %.

b) 1) Vinagre Viejo Condado de Huelva Solera

Af typen »Vinagre del Condado de Huelva«. Lagret i mindst seks måneder efter det traditionelle »criaderas y soleras«-system.

Organoleptisk analyse:

Udseende: ravfarvet med mahognitoner og middel farveintensitet

Lugt: syrlig aroma med noter af tørret frugt

Smag: vinøs, fyldig og afbalanceret smag.

b) 2) Vinagre Viejo Condado de Huelva Reserva

Af typen »Vinagre del Condado de Huelva«. Lagret i mindst to år efter det traditionelle »criaderas y soleras«-system.

Organoleptisk analyse:

Udseende: mahognifarvet med ravtoner og meget høj farveintensitet

Lugt: skarp duft med høj syrlig intensitet, noter af lagret vin med betegnelsen Condado de Huelva, strejf af vanilje, tørrede figner og rosiner

Smag: tør og meget syrlig.

b) 3) Vinagre Viejo Condado de Huelva Añada

Af typen »Vinagre del Condado de Huelva«. Lagret på de samme træfade i mindst tre år.

Organoleptisk analyse:

Udseende: dyb og meget intens mahogni, som afspejler den silkeagtige fylde, meget høj farveintensitet

Lugt: stærk syrlig aroma med noter af hedvin og strejf af egetræ fra lagringen

Smag: fyldig og syrlig med en afbalanceret smag og lang og kraftig eftersmag. Strejf af tørrede frugter og krydderier.

3.3. Råvarer (udelukkende for forarbejdede produkter):

Til fremstilling af vineddike bruges hvidvin eller hedvin med oprindelsesbetegnelsen »Condado de Huelva«.

3.4. Foder (udelukkende for produkter af animalsk oprindelse):

—

3.5. Specifikke produktionsetaper, der skal finde sted i det afgrænsede geografiske område:

Ikke relevant

3.6. Særlige regler vedrørende udskæring, rivning eller emballering osv.:

Ikke relevant

3.7. Specifikke mærkningsregler:

På etiketterne, som godkendes af kontrolorganet, og garantiseglene, som garanterer produktets ægthed, skal der påtrykkes benævnelsen »Vinagre del Condado de Huelva«.

4. Præcis afgrænsning af det geografiske område:

Følgende kommuner omfattes af den beskyttede oprindelsesbetegnelse »Vinagre del Condado de Huelva«: Almonte, Beas, Bollullos Par del Condado, Bonares, Chucena, Gibraleón, Hinojos, La Palma del Condado, Lucena del Puerto, Manzanilla, Moguer, Niebla, Palos de la Frontera, Rociana del Condado, San Juan del Puerto, Trigueros, Villalba del Alcor og Villarrasa, som strækker sig over sletterne ved den nedre del af Guadalquivir og grænser op til Doñana-nationalpark.

5. Tilknytning til det geografiske område:

5.1. Det geografiske områdes egenart:

a) Tilknytning til naturen

De egenskaber, der kendetegner eddikerne fra Condado de Huelva, skyldes først og fremmest forholdene i det naturområde, hvor de fremstilles og lagres. Beliggenheden tæt på Doñana-nationalpark spiller en særlig stor rolle, da den betragtes som en af »Europas lunger«, og området Condado de Huelva kaldes også Entorno de Doñana (Doñana-området).

Condado de Huelva ligger i lavlandet omkring Guadalquivir i den sydøstlige del af provinsen Huelva og strækker sig fra Sierra de Aracena ud til kysten og grænser op til Doñana-nationalpark.

Produktions- og lagringsområdet er fladt eller en smule bakket med stigninger på højst 17 %, en beliggenhed på mellem 50 og 180 meter fra nord til syd og en ensartet jordbund, som skyldes undergrundens sammensætning.

Condado de Huelvas geografiske placering forklarer det middelhavsagtige klima, og samtidig udsættes området for atlanterhavsklima i kraft af det flade landskab. Det giver et relativt fugtigt klima.

— Den højeste gennemsnitstemperatur ligger ganske stabilt på 22,5 °C

— den laveste gennemsnitstemperatur ligger på 9,8-11,9 °C

— den årlige gennemsnitstemperatur ligger på 15,8-16,9 °C

— nedbøren varierer fra 716-810 mm

— solen skinner gennemsnitligt mellem 3 000 og 3 100 timer om året

— luftfugtigheden varierer fra 60-80 %.

b) Menneskelig tilknytning

Der fremstilles to typer vineddike i Condado de Huelva:

Den første type fremstilles ved eddikesyregæring af hvidvin eller hedvin med oprindelsesbetegnelsen »Condado de Huelva« ved industriel submersfermentering, hvilket kræver, at der er en bakteriekultur til stede i vinen, der danner eddikesyre, og der tilføres konstant små luftbobler.

For at lave denne type vineddike med betegnelsen »Vinagre Condado de Huelva« skal gæringen ske ved en temperaturen på 28-33 °C, og ventileringen skal både være tilstrækkelig og af god kvalitet.

Den anden type, »Vinagre Viejo«, fremstilles af »Vinagre del Condado de Huelva« i tre underkategorier afhængigt af lagringstid og –metode, nemlig »Vinagre Viejo Solera«, »Vinagre Viejo Reserva« og »Vinagre Viejo Añada«.

Både »Vinagre Viejo Solera« og »Vinagre Viejo Reserva« lagres efter det traditionelle »criaderas y soleras«-system, som er et dynamisk system, hvor tønder og fade af amerikansk eg anbringes ovenpå hinanden i en pyramideform. De yngste vineddiker blandes med de ældste, ved at der tappes fra det øverste trin »criadera«, som så tilsættes det nederste trin »solera«, hvorfra den endelige tapning sker. Disse tapninger kaldes »rocíos«. Dermed fyldes tønderne eller fadede kontinuerligt op med en yngre vineddike. Denne metode med tapning og påfyldning kaldes »correr escalas« og giver en vineddike, der består af flere forskellige årgangsvine, hvilket giver et ensartet slutprodukt. En særegenskab ved vineddike med betegnelsen »Condado de Huelva« er, at der gennem hele lagringsprocessen frem til tapningen tilsættes hedvin eller likørvin med oprindelsesbetegnelsen »Condado de Huelva«, hvilket letter iltningen under lagringen, forbedrer duften ved dannelse af ester og nærer eddikesyrebakterierne i alkoholen fra hedvinene eller likørvinene for at forhindre, at den allerede dannede eddikesyre forringes.

»Vinagre Viejo Solera« lagrer mindst seks måneder i egetønder eller –fade og Vinagre Viejo Reserva mindst fireogtyve måneder.

»Vinagre Viejo Añada« lagrer i modsætning til »Vinagre Viejo Solera« og »Vinagre Viejo Reserva« på den traditionelle añadas-måde i mindst 36 måneder. Ved denne metode lagres vineddiken i tønder eller fade, og der må kun tilsættes hedvin eller likørvin under lagringen. Denne type eddike fremstilles af vin fra en enkelt årgang, da det her ikke er tilladt at blande årgangene, og det gør, at vinen har nogle særegenskaber meget lig den pågældende årgangsvin. Ligesom det er tilfældet med »criaderas y soleras«-systemet, får det endelige produkt nogle helt særlige egenskaber på grund af tilførslen af hedvin og likørvin under lagringen.

Lagrene er bygget med henblik på at opretholde en konstant temperatur på 15-18 °C året rundt, den højest mulige luftfugtighed (60-80 %), en god ventilering, og lagrene har ydermere en hensigtsmæssig placering. Disse forhold er mulige at opnå, fordi der er højt til loftet, vinduerne er korrekt placeret, og der stænkes vand på gulvene ved høje temperaturer, hvilket alt sammen er med til at skabe det mikroklima, der kræves for at sikre optimale forhold til lagring af vineddikerne.

Tønderne og fadene af amerikansk eg, som bruges i Condado de Huelva, spiller en afgørende rolle for vineddikernes kvalitet under lagringen. Eg er porøst og dermed velegnet, fordi vineddiken kommer i kontakt med ilten i luften, hvorved iltningen lettes og lagringen fremmes. Der trænger 25 cm3 ilt gennem træet om året, og træets tykkelse og beskaffenhed er afgørende.

Under lagringen sker der en række ændringer i den kemiske sammensætning, som gør, at vineddikens egenskaber forandrer sig. Det drejer sig om følgende forhold:

— fordampning

— direkte udtræk fra træet

— reaktion mellem træets komponenter og vineddiken

— reaktion mellem komponenterne i vineddiken

— kemiske processer som iltning og hydrolyse.

5.2. Produktets egenart:

a) Vinagre Condado de Huelva

Vineddike fremstillet ved eddikesyregæring af hvidvin eller hedvin med oprindelsesbetegnelsen »Condado de Huelva«.

Organoleptisk analyse:

Udseende: fra svagt gul til ravfarvet med let farveintensitet, hvilket er kendetegnende for »Vinagre del Condado de Huelva«

Lugt: syrlig duft med lette noter af vin med oprindelsesbetegnelsen »Condado de Huelva«

Smag: blød, vinøs smag med en afbalanceret syrlighed. Lang eftersmag med strejf af æbler af sorten Zalema.

b) Vinagre Viejo Condado de Huelva

»Vinagre del Condado de Huelva« lagres i egetræstønder eller på fade og er enestående i og med, at der under lagringen tilsættes hedvin og likørvin med oprindelsesbetegnelsen »Condado de Huelva«, hvilket giver den nogle særlige egenskaber med en restalkoholprocent på højst 3 %.

Der findes tre underkategorier, som afhænger af lagringsmetode og –tid.

Organoleptisk analyse:

Vinagre Viejo Condado de Huelva Solera. Udseende: ravfarvet med mahognitoner og middel farveintensitet Lugt: syrlig aroma med noter af tørret frugt Smag: vinøs, fyldig og afbalanceret smag.

Vinagre Viejo Condado de Huelva Reserva. Udseende: mahognifarvet med ravtoner og høj farveintensitet Lugt: skarp og intens syrlig duft, noter af lagret Condado de Huelva-vin, strejf af vanilje, tørrede figner og rosiner Smag: tør og meget syrlig.

Vinagre Viejo Condado de Huelva Añada. Udseende: dyb og intens mahognifarvet, som afspejler den silkeagtige fylde, høj farveintensitet Lugt: stærk syrlig aroma med noter af hedvin og strejf af egetræ fra lagringen Smag: fyldig og syrlig med en afbalanceret smag og lang og kraftig eftersmag. Strejf af tørrede frugter og krydderier.

En kromatisk analyse viser, at vineddikerne med den beskyttede oprindelsesbetegnelse »Vinagre del Condado de Huelva« har følgende værdier:

a) klarhed (L*): højst 93 %

b) farveintensitet udtrykt som kroma (Cab): ikke mindre end 20 enheder.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

De særlige kendetegn ved »Vinagre del Condado de Huelva« stammer primært fra råvarerne og vinen med oprindelsesbetegnelsen »Condado de Huelva«, hvis særegenskaber skyldes den lokale sort »Zalema«, som kun findes i det afgrænsede geografiske område, samt fremstillingen og lagringen i Condado de Huelva.

Derudover medfører beliggenheden i det geografiske område, som omfattes af oprindelsesbetegnelsen, at iltningen fremmes som følge af den høje relative luftfugtighed, de milde temperaturer og det forhøjede iltindhold i luften, hvilket igen skyldes, at området ligger tæt på Atlanterhavet og Doñana-nationalparken.

Det flade eller let bakkede landskab fremmer forekomsten af disse luftstrømme. Lagrenes placering og udformning giver en god ventilering og sikrer dermed, at ilt overføres gennem træet i egetønder og -fadene.

Klimaforholdene har stor betydning ved fremstillingen af »Vinagre Viejo«, hvilket også gør det muligt at lagre vineddiken i aflukkede gårdspladser inden for lagerområdet.

Parametrenes værdier er afgørende for vineddikernes særegenskaber.

— Indholdet af restalkohol skyldes, at vineddikerne tilsættes hedvin og likørvin, som er attesteret af kontrolorganet for oprindelsesbetegnelsen »Condado de Huelva«, og kan udgøre op til 3 %.

— Som følge af, at det træ, som anvendes til at fremstille tønder og fade, er porøst, går eddike og ilt i kontakt med hinanden, hvilket fremmer eddikesyregæringen og resulterer i et minimumsindhold af flygtig syre på 70 g/l.

— Vineddikerne svinder ind under lagringen på grund af fordampning, hvilket til gengæld øger tørstofindholdet, som også yderligere øges, fordi masse trækker ud fra træet, og træet og vineddikens komponenter reagerer med hinanden.

— At stænke vand på gulvene er en metode, der bruges i lagrene, og som gør det muligt at bibeholde den relative luftfugtighed og en stabil temperatur under hele lagringen, hvilket gavner modningen af vineddikerne og mindsker svind forårsaget af fordampning.

— Under lagringen forårsager ethanol og vand hydrolyse, som mindsker ligninindholdet i træet. Hydrolyse er hovedårsagen til, at der afgives stof fra tønderne eller fadene til vineddiken, og det påvirker eddikernes duft og farve.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

(Boletín Oficial de la Junta de Andalucía Nr. 184 af 16. september 2008, s. 29)

http://www.juntadeandalucia.es/agriculturaypesca/portal/opencms-cap/opencms/handle404?exporturi=/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Vinagre_Condado.pdf&exporturi=/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Vinagre_Condado.pdf